ভারতে করোনা সংক্রমণের হার বেড়েই চলেছে: চরম দারিদ্রের আশংকা
জাতিসংঘের এক প্রতিবেদনে বলা হয়েছে দক্ষিণ এশিয়ার দেশগুলো এবং বিশেষত ভারতে বিপুল সংখ্যক লোক মারাত্মক দারিদ্রের মুখোমুখি হবে। বিশেষজ্ঞরা যুক্তরাষ্ট্রের মতো অর্থনৈতিক ভাবে শক্তিশালী দেশগুলোকে উন্নয়নশীল দেশগুলোর ঋণ মওকুফের আহ্বান জানিয়েছেন।
আজ শনিবার ভারতে গত ২৪ ঘন্টায় সর্বাধিক সংখ্যক লোকের কভিড-১৯ এ সংক্রমিত হবার খবর পাওয়া গেছে। এই একদিনেই সেখানে মোট সংক্রমিত রোগীর সংখ্যা ১১,৪৫৮ জন, গতকাল শুক্রবার এই সংখ্যা ছিল ১০,৯৫৬। ভারতে দোকানপাট, বিপণী কেন্দ্র, কল কারখানা এবং উপাসনার স্থানগুলো খুলে দেওয়ায় করোনাভাইরাসে সংক্রমণের হার বেড়ে গেছে। সে দেশের দু মাস ব্যাপী লক ডাউন শিথিল করা হয়েছে, কেবলমাত্র উচ্চ ঝুঁকিপূর্ণ এলাকাগুলোতে এখনও বিধিনিষেধ বহাল রাখা হয়েছে। এই রোগ সংক্রমণের হিসেবে ভারতের স্থান এখন যুক্তরাষ্ট্র, ব্রাজিল এবং রাশিয়ার পরই, চতুর্থ। সম্প্রতি একটি গবেষণায় এমনটি পূর্বাভাস দেয়া হয়েছে যে, এই করোনার কারণে লক্ষ লক্ষ লোক চরম দারিদ্রের শিকার হবে। জাতিসংঘের এক প্রতিবেদনে বলা হয়েছে দক্ষিণ এশিয়ার দেশগুলো এবং বিশেষত ভারতে বিপুল সংখ্যক লোক মারাত্মক দারিদ্রের মুখোমুখি হবে। বিশেষজ্ঞরা যুক্তরাষ্ট্রের মতো অর্থনৈতিক ভাবে শক্তিশালী দেশগুলোকে উন্নয়নশীল দেশগুলোর ঋণ মওকুফের আহ্বান জানিয়েছেন। ওদিকে চীনের জাতীয় স্বাস্থ্য কমিশন আজ সে দেশে নতুন করে ১১ জনের সংক্রমণের খবর দিয়েছে। তারা বলছে এদের মধ্যে ৫ জন এমন ব্যক্তি যারা বিদেশে ভ্রমণ করেছে এবং অবশিষ্ট ৬ জন স্থানীয় ভাবে বেইজিং এ সংক্রমিত হন। যুক্তরাষ্ট্রের প্রেসিডেন্ট ডনাল্ড ট্রাম্প আজ ওয়েস্ট পইন্ট মিলিটারি একাডেমিতে তাদের অভিষেক অনুষ্ঠানে ভাষণ দেবেন। এই অনুষ্ঠানটি ফুটবল স্টেডিয়ামের পরিবর্তে, একাডেমির প্যারেড গ্রাউন্ডে অনুষ্ঠিত হবে যাতে করে করোনাভাইরাস প্রতিরোধের প্রচেষ্টা হিসেবে তারা ২ মিটার ব্যবধানে বসতে পারে। ক্যাডেটরা আসন গ্রহণের পর ইচ্ছে করলে মাস্ক খুলতে পারে। প্রেসিডেন্ট নিজে মাস্ক পরা পছন্দ করেন না। নরওয়ে গতকালই জানিয়েছে যে, তারা ভ্রমণকারীদের সে দেশে প্রবেশের উপর বিধিনিষেধ প্রত্যাহার করছে না। ইউরোপের অন্যান্য দেশের মতো সুইডেন কোন রকম লকডাউন আরোপ করেনি। সেখানে কেবল শারিরীক দূরত্ব বজায় রাখা এবং ৫০ জনের বেশি লোকের সমাবেশ নিষিদ্ধ করা হয়। যদিও অধিকাংশ এলাকায় নতুন করে সংক্রমণের ঘটনা কমে আসছে, ইউরোপীয় ইউনিয়নের স্বাস্থ্য কমিশনার গতকাল বলেন যে সংক্রমণ আবার বেড়ে গেলে দেশগুলোকে নতুন করে বিধিনিষেধ জারি করার জন্য প্রস্তুত থাকতে হবে।